
注讬专讜讘讬谉 讙 注"讘 - 驻讬专讜砖 砖讟讬讬谞讝诇抓

讞诇诇 住讜讻讛 转谞谉 [砖谞讬谞讜] 讞诇诇 诪讘讜讬 转谞谉 [砖谞讬谞讜] 砖注砖专讬诐 讗诪讜转 砖讚讜讘专 讘讻讱 讛专讬 讛谉 砖讬注讜专 讛讙讜讘讛 砖诇 讛讞诇诇 诪转讞转 诇住讻讱 讗讜 诇拽讜专讛.


讗诪专 诇讬讛 [诇讜] 专讘 驻驻讗 诇专讘讗, 转谞讬讗 讚诪住讬讬注 [砖谞讜讬讛 讘专讬讬转讗 讛诪住讬讬注转] 诇讱: 诪讘讜讬 砖讛讜讗 讙讘讜讛 诪注砖专讬诐 讗诪讛 讬讜转专 诪驻转讞讜 砖诇 讛讬讻诇 鈥� 讬诪注讟. 讜讛专讬 讛讬讻诇 讙讜驻讜 讞诇诇讜 注砖专讬诐, 讜拽讜专转 讛讙讙 砖诇讜 诇诪注诇讛 诪注砖专讬诐, 讜诪讻讗谉 专讗讬讛 诇讻讱 砖注砖专讬诐 讗诪讛 砖讗诪专讜 讘住讜讻讛 讜讘诪讘讜讬 讛讻讜讜谞讛 诇讞诇诇.


讗讬转讬讘讬讛 [讛拽砖讛 诇讜] 专讘 砖讬诪讬 讘专 专讘 讗砖讬 诇专讘 驻驻讗 诪谉 讛转讜住驻转讗: 讻讬爪讚 讛讬讛 注讜砖讛 鈥� 诪谞讬讞 拽讜专讛 诪砖驻转 注砖专讬诐 讜诇诪讟讛, 诪砖诪注 砖拽讜专讛 诇诪注诇讛 诪注砖专讬诐 驻住讜诇讛!


注谞讛 诇讜: 讗讬诪讗 [讗诪讜专, 转拽谉]: 诪砖驻转 注砖专讬诐 "讜诇诪注诇讛". 讜转诪讛 专讘 砖讬诪讬: 讜讛讗 [讜讛专讬] "诇诪讟讛 诪注砖专讬诐" 拽转谞讬! [砖谞讬谞讜] 讜讻讬爪讚 讬讻讜诇 讗转讛 诇讛驻讜讱 讙讬专住讛 讝讜?


讜讛住讘讬专 诇讜 砖讗讬谉 诪砖谞讬诐 诪诪砖 讗转 谞讜住讞 讛讘专讬讬转讗 讗诇讗 诪驻专砖讬诐 讗讜转讛, 讛讗 拽讗 诪砖诪注 诇谉 [讚讘专 讝讛 诪砖诪讬注 诇谞讜]: 砖诇诪讟讛 讻诇诪注诇讛, 讜讚讜诪讬诐 砖谞讬 讛讚讬谞讬诐 讝讛 诇讝讛. 讜讛讻讜讜谞讛: 诪讛 诇诪注诇讛 讘讙讜讘讛 诪拽住讬诪诇讬 砖诇 讛拽讜专讛 讞诇诇讛 注砖专讬诐 讗诪讛, 讗祝 诇诪讟讛 讛讙讜讘讛 讛诪讬谞讬诪诇讬 砖诇 讛拽讜专讛 爪专讬讱 砖讬讛讗 讞诇诇讛 注砖专讛 讟驻讞讬诐. 讜讗诐 讛谞讬讞 讗转 讛拽讜专讛 讘转讜讱 注砖专讛 讟驻讞讬诐, 讗讬谞讛 诪讻砖讬专讛 讗转 讛诪讘讜讬.


讗 讗诪专 讗讘讬讬 诪砖诪讬讛 [诪砖诪讜] 砖诇 专讘 谞讞诪谉: 讗诪转 住讜讻讛 讜讗诪转 诪讘讜讬, 讻诇讜诪专: 讛讗诪讜转 砖讛讜讝讻专讜 讘讚讬谞讬 住讜讻讛 讜讘讚讬谞讬 诪讘讜讬, 讛专讬 讛谉 谞诪讚讚讜转 讘讗诪讛 拽讟谞讛 讘转 讞诪砖讛 讟驻讞讬诐. 讜讗诪转 讻诇讗讬诐 鈥� 讘讗诪讛 讙讚讜诇讛 讘转 砖砖讛 讟驻讞讬诐. 讜讬砖 诇讛讘讬谉 讻讬 诇讻讗讜专讛 讛讻讜讜谞讛 讛讬转讛 诇讛讞诪讬专 讘砖谞讬 讛诪拽专讬诐.


讜诪驻专讟讬诐: 讗诪转 诪讘讜讬 鈥� 讘讗诪讛 讘转 讞诪砖讛, 诇诪讗讬 讛讬诇讻转讗 [诇讗讬讝讜 讛诇讻讛] 诪转讬讬讞住 讛讚讘专? 诇注谞讬谉 讙讜讘讛讜 砖诇 诪讘讜讬 讜诇驻讬专爪转 诪讘讜讬 砖驻讜住诇转 讗转 讛诪讘讜讬, 讗诐 讛讬转讛 讘专讜讞讘 砖诇 讬讜转专 诪注砖专 讗诪讜转.


讜砖砖讗诇转诐: 讜讛讗 讗讬讻讗 [讜讛专讬 讬砖] 讙诐 注谞讬谉 砖诇 诪砖讱 诪讘讜讬 (讗讜专讻讜 讛诪讬谞讬诪诇讬 砖诇 诪讘讜讬) 砖诪讜转专 诇讛讻砖讬专讜 注诇 讬讚讬 诇讞讬 讜拽讜专讛, 砖讛讜讗 讘讗专讘注 讗诪讜转. 讜讗诐 讗谞讜 诪讜讚讚讬诐 诪讘讜讬 讘讗诪讜转 拽讟谞讜转, 讛专讬 谞讙讬注 注诇 讬讚讬 讻讱 诇拽讜诇讗!


讜讚讜讞讬诐: 诇注谞讬谉 讝讛 住讘讜专讬诐 讗谞讜 讻诪讗谉 [讻诪讬] 砖讗诪专 砖诪砖讱 诪讘讜讬 讘讗专讘注讛 讟驻讞讬诐 讘诇讘讚, 讜讗诪讜转 砖讛讜讝讻专讜 讘诪讘讜讬 专拽 诇注谞讬谉 讙讜讘讛讜 讜专讜讞讘 驻讬专爪讛 砖讘讜 讛讜讝讻专讜, 讜讛专讬讛谉 专拽 诇讛讞诪讬专.


讜讗讬讘注讬转 讗讬诪讗 [讜讗诐 转专爪讛 讗诪讜专] 讛住讘专 讗讞专, 讻讬 诪砖讱 诪讘讜讬 讗诪谞诐 讘讗专讘注 讗诪讜转, 讜讗谞讜 诪砖注专讬诐 讗讜转讜 诇讞讜诪专讛 讘讗诪讜转 讙讚讜诇讜转 讘谞讜转 砖砖讛 讟驻讞讬诐, 讜诪讛 砖讗诪专 砖讗诪转 诪讘讜讬 讛讬讗 讗诪讛 讘转 讞诪砖讛 鈥� 专讜讘 讗诪讜转 拽讗诪专, 讜诇讗 讻讜诇谉.


讘 讜注讜讚 讚谞讬诐 讘讚讘专, 专讘 谞讞诪谉 讗诪专 砖讗诪转 住讜讻讛 诪讞诪讬专讬诐 讘讛 讜诪讜讚讚讬诐 讘讗诪讛 拽讟谞讛 讘转 讞诪砖讛, 讜砖讜讗诇讬诐: 诇诪讗讬 讛讬诇讻转讗 [诇讗讬讝讜 讛诇讻讛] 诪转讬讬讞住 讛讚讘专? 诇讙讜讘讛讛 讜诇讚讜驻谉 注拽讜诪讛, 砖讗诐 讛讬讛 讙讙 拽讘讜注 诪讘讚讬诇 讘讬谉 讛住讻讱 讜讚讜驻谉 讛住讜讻讛, 讗诐 诇讗 讛讬讛 专讜讞讘讜 砖诇 讙讙 讝讛 专讘 诪讗专讘注 讗诪讜转 讗讜诪专讬诐 讗谞讜 "讚讜驻谉 注拽讜诪讛" 鈥� 讻讗讬诇讜 讛转拽驻诇讛 讚讜驻谉 讛住讜讻讛 讜诪讙讬注讛 注讚 拽爪讛 讛住讻讱, 讜讻砖专讛.


讜讗讜诇诐 讛讗 讗讬讻讗 [讜讛专讬 讬砖] 讚讬谉 砖诇 诪砖讱 住讜讻讛 讘讗专讘注 讗诪讜转, 讜讗诐 谞诪讚讜讚 讘讗诪讜转 讛拽讟谞讜转 讛专讬 讝讛 诇拽讜诇讗! 讚转谞讬讗 [砖讻谉 砖谞讬谞讜 讘讘专讬讬转讗], 专讘讬 讗讜诪专: 讗讜诪专 讗谞讬, 讻诇 住讜讻讛 砖讗讬谉 讘讛 讗专讘注 讗诪讜转 注诇 讗专讘注 讗诪讜转 鈥� 驻住讜诇讛, 讜讗诐 谞诪讚讜讚 讘讗诪讜转 拽讟谞讜转 讛专讬 讝讛 诇讛拽诇!


讜诪转专爪讬诐 砖讬砖 诇讛讘讬谉 讻讬 专讘 谞讞诪谉 住讘讜专 讻专讘谞谉 讚讗诪专讬 [讻讞讻诪讬诐 讛讗讜诪专讬诐]: 住讜讻讛 讗驻讬诇讜 讗讬谞讛 诪讞讝拽转 讗诇讗 专讗砖讜 讜专讜讘讜 讜砖讜诇讞谞讜 砖诇 讛讚专 讘讛 鈥� 讻砖专讛.


讜讗讬讘注讬转 讗讬诪讗 [讜讗诐 转专爪讛 讗诪讜专]: 诇注讜诇诐 讗祝 诇砖讬讟转 专讘讬 讛讬讗, 讜专讘 谞讞诪谉 专讜讘 讗诪讜转 拽讗诪专 [讗诪专], 讗祝 注诇 驻讬 砖讬砖 诪拽爪转 讗诪讜转 讘住讜讻讛 砖讗谞讜 诪讞砖讘讬诐 讘讗诪讛 讘转 砖砖讛 讜诇讛讞诪讬专.


讙 讗诪专谞讜 讻讬 "讗诪转 讻诇讗讬诐 讘讗诪讛 讘转 砖砖讛", 诇诪讗讬 讛讬诇讻转讗 [诇讗讬讝讜 讛诇讻讛] 诪转讬讬讞住 讛讚讘专? 鈥� 诇注谞讬谉 拽专讞转 讛讻专诐 讜诇诪讞讜诇 讛讻专诐.


砖讻谉 砖谞讬谞讜 讘诪住讻转 讻诇讗讬诐: 拽专讞转 讛讻专诐, 讘讬转 砖诪讗讬 讗讜诪专讬诐 砖砖讬注讜专讛 注砖专讬诐 讜讗专讘注 讗诪讜转. 讜讘讬转 讛诇诇 讗讜诪专讬诐: 砖砖 注砖专讛 讗诪讜转. 讜诪讞讜诇 讛讻专诐, 讘讬转 砖诪讗讬 讗讜诪专讬诐: 砖砖 注砖专讛 讗诪讜转, 讜讘讬转 讛诇诇 讗讜诪专讬诐: 砖转讬诐 注砖专讛.


讜诪讘讜讗专 讘诪砖谞讛: 讗讬讝讜 讛讬讗 拽专讞转 讛讻专诐 鈥� 讻专诐 砖讞专讘 讗诪爪注讬转讜 诪讙驻谞讬诐, 讗诐 讗讬谉 砖诐 讘讞诇诇 讛驻谞讜讬 砖砖 注砖专讛 讗诪讜转 鈥� 诇讗 讬讘讬讗 讝专注 诇砖诐 诪砖讜诐 讛讗讬住讜专 讛讗诪讜专 讘转讜专讛 诇讝专讜注 讝专注讬诐 讘讻专诐 (讚讘专讬诐 讻讘, 讟). 讛讬讜 砖诐 砖砖 注砖专讛 讗诪讛 鈥� 谞讜转谉 诇讜 诇讻专诐 讻讚讬 注讘讜讚转讜, 讻诇讜诪专: 讗专讘注 讗诪讜转 讘爪讬讚谉 砖诇 讛讙驻谞讬诐 讛谞讞讜爪讜转 诇砖诐 注讬讘讜讚谉, 讜讝讜专注 讗转 讛诪讜转专.


讜讗讬讝讛讜 诪讞讜诇 讛讻专诐 鈥� 讛砖讟讞 讛驻谞讜讬 砖讘讬谉 讻专诐 诇讙讚专. 讗讬谉 砖诐 砖转讬诐 注砖专讛 讗诪讛 鈥� 诇讗 讬讘讬讗 讝专注 诇砖诐. 讛讬讜 砖诐 砖转讬诐 注砖专讛 讗诪讛 鈥� 谞讜转谉 诇讜 诇讻专诐 讻讚讬 注讘讜讚转讜, 讜讝讜专注 讗转 讛砖讗专.


讜诪拽砖讬诐: 讜讛讗 讗讬讻讗 [讜讛专讬 讬砖 讚讬谉] 讙驻谞讬诐 讛专爪讜驻讬诐 讘讗专讘注 讗诪讜转 讚诇拽讜诇讗 [砖诇讛拽诇] 讗诐 讬讞砖讘讜 讗转 讛砖讬注讜专 讘讗诪讜转 讙讚讜诇讜转. 讚转谞谉 [砖讻谉 砖谞讬谞讜 讘诪砖谞讛]: 讻专诐 讛谞讟讜注 讘砖讜专讜转 爪驻讜驻讜转 注诇 驻讞讜转 诪讗专讘注 讗诪讜转, 专' 砖诪注讜谉 讗讜诪专: 讻讬讜谉 砖讛讜讗 爪驻讜祝 讻诇 讻讱 鈥� 讗讬谞讜 讻专诐, 讜讗诐 讝专注 砖诐 讝专注讬诐 讗讬谞讜 讞讬讬讘. 讜讞讻诪讬诐 讗讜诪专讬诐: 讻专诐 讛讜讗, 讜专讜讗讬谉 讗转 讛讙驻谞讬诐 讛讗诪爪注讬讬诐 讻讗讬诇讜 讗讬谞诐 讜讛讝讜专注 诪转讞讬讬讘. 讜诇砖讬讟转 专' 砖诪注讜谉 讗诐 讬砖注专讜 讘讗专讘注 讗诪讜转 讙讚讜诇讜转 讛专讬 讝讛 诇讛拽诇.


讜诪转专爪讬诐: 专讘 谞讞诪谉 砖讗诪专 讚讘专 讝讛 谞讜拽讟 讻专讘谞谉 讚讗诪专讬 [讻砖讬讟转 讞讻诪讬诐 讛讗讜诪专讬诐] 砖讻专诐 专爪讜祝 讛讜讬 [讛专讬 讛讜讗] 讻专诐. 讜讗讬讘注讬转 讗讬诪讗 [讜讗诐 转专爪讛 诇驻专砖 讘讗讜驻谉 讗讞专 讗诪讜专 讻讱]: 诇注讜诇诐 讗诪专 讗祝 讻专' 砖诪注讜谉, 讜注诇 专讜讘 讗诪讜转 砖讘讚讬谞讬 讻诇讗讬诐 讗诪专, 讜诇讗 注诇 讻讜诇谉. 注讚 讻讗谉 砖讬讟转 讗讘讬讬 讘砖诐 专讘 谞讞诪谉.


讜讗讬诇讜 专讘讗 诪砖诪讬讛 [诪砖诪讜] 砖诇 专讘 谞讞诪谉 讗诪专: 讻诇 讗诪讜转 砖砖讬注专讜 讘讛诐 讞讻诪讬诐 转诪讬讚 讘讗诪讛 讘转 砖砖讛 讟驻讞讬诐, 讗诇讗 讛诇诇讜 砖讜讞拽讜转, 讻诇讜诪专 诪专讜讜讞讜转 讜讗专讜讻讜转 诪注讟 讬讜转专. 讜讛诇诇讜 砖讗诪专讜 诇讛讞诪讬专 注爪讘讜转 讻诇讜诪专 诪爪讜诪爪诪讜转, 诪讚讜讬讬拽讜转 诇砖讬注讜专 砖砖讛 讟驻讞讬诐 讘讚讬讜拽.


诪讬转讬讘讬 [诪拽砖讬诐 诪讘专讬讬转讗]: 讻诇 讗诪讜转 砖讗诪专讜 讞讻诪讬诐 讘讗诪讛 讘转 砖砖讛 讟驻讞讬诐, 讜讘诇讘讚

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

